Document ID: 32003R1914

Komisijos reglamentas (EB) Nr. 1914/2003
2003 m. spalio 30 d.
iš dalies keičiantis reglamentą (EB) Nr. 1488/2001, nustatantį Tarybos reglamento (EB) Nr. 3448/93 dėl įvežimo perdirbti tvarkos taikymo tam tikriems Europos bendrijos steigimo sutarties I priede išvardytiems pagrindiniams produktams, prieš tai nepatikrinus ekonominių sąlygų, taikymo taisykles
EUROPOS BENDRIJŲ KOMISIJA,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 11 straipsnio 1 dalies trečiąją pastraipą,
kadangi:
(1) Reglamento (EB) Nr. 3448/93 11 straipsnio 1 dalis numato, kad 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą [3], su paskutiniais pakeitimais, padarytais Europos Parlamento ir Tarybos Reglamentu (EB) Nr. 2700/2000 [4] 117 straipsnio c punkte nustatytos ekonominės sąlygos turi būti laikomos užtikrintomis vietoje perdirbti tam tikrus pagrindinius produktus prekių gamybai. Laikantis Reglamento (EB) Nr. 3448/93 16 straipsnio, reikia priimti išsamias tos nuostatos taikymo taisykles, kad galima būtų nustatyti pagrindinius žemės ūkio produktus perdirbimui vietoje ir patikrinti bei suplanuoti jų kiekius.
(2) Komisijos reglamentą (EB) Nr. 1488/2001 [5] reikėtų iš dalies pakeisti siekiant aiškumo, kad nustatant perdirbimui vietoje skirtus pagrindinius žemės ūkio produktus ir tikrinant bei planuojant jų kiekius, būtų taikoma Reglamento (EB) Nr. 3448/93 16 straipsnyje nustatyta tvarka.
(3) Šiame reglamente numatytos priemonės atitinka Horizontaliųjų klausimų vadybos komiteto nuomonę dėl prekybos I priede neišvardytais perdirbtais žemės ūkio produktais,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1488/2001 iš dalies keičiamas taip:
1) 2 straipsnio 2 dalis pakeičiama taip:
"2. Jeigu grąžinamosioms išmokoms reikalinga apskaičiuota suma yra didesnė už turimas lėšas, įvairių produktų, pažymėtų aštuonių skaitmenų Kombinuotosios nomenklatūros kodu, kiekiai nustatomi laikantis Reglamento (EB) Nr. 3448/93 11 straipsnio 1 dalies ir naudojantis balansu."
2) 22 straipsnyje antroji dalis pakeičiama taip:
"Kai mokėtinų grąžinamųjų išmokų suma yra didesnė už turimus finansinius išteklius ir atsižvelgiant į visus pagal sertifikatus jau suteiktus bei nepanaudotus kiekius, apie kuriuos Komisija buvo informuota šio reglamento 25 straipsnyje nustatyta tvarka, likęs nepanaudotas kiekvieno pagrindinio produkto kiekis nustatomas laikantis Reglamento (EB) Nr. 3448/93 11 straipsnio 1 dalies. Tas kiekis antrą kartą Europos Sąjungos oficialiajame leidinyje skelbiamas ne vėliau kaip iki kiekvienų metų sausio 31 d. ir trečią kartą - ne vėliau kaip iki kiekvienų metų gegužės 31 d."
3) 24 straipsnis pakeičiamas taip:
"24 straipsnis
Skubus ĮP sertifikatų išdavimas
Per biudžetinius metus, atsižvelgiant į pagal sertifikatus jau suteiktus kiekius ir į nepanaudotus kiekius, apie kuriuos Komisija buvo informuota pagal šio reglamento 25 straipsnį, likęs turimas kiekvieno pagrindinio produkto, pažymėto jo aštuonių skaitmenų nomenklatūros kodu, kiekis skubos tvarka gali būti nustatytas laikantis Reglamento (EB) Nr. 3448/93 11 straipsnio 1 dalies. Tas kiekis skelbiamas Europos Sąjungos oficialiajame leidinyje. Taikomos šio reglamento 23 straipsnio 2-5 dalių nuostatos."
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 30 d.

Labels: 3